謝王道濟惠古詩古石器
作者：司馬光
朝代：宋

paragraphs: 緱氏古城裏，好古王道濟。
作詩有古風，讀書知古意。
朝來遣僕夫，遺我古石器。
結從天地初，生自一拳際。
工倕創規摹，般輸施剞劂。
瀹茗北窗下，坐有羲皇思。
嗟予性迂鄙，齟齬居今世。
忝官污臺省，曾無益時智。
退藏又濡滯，尚不離朝市。
闕地避煩暑，頗與營窟類。
誠非古人比，拜賜得無愧。